‘สผ.’ซื้อโคฟฯสำเร็จ
ที่ปรึกษาแนะเพิ่มทุนให้ปตท. &#8216;PTT&#8217;กำไรร่วงตามบริษัทลูก
2 ส.ค. 2555

ที่ปรึกษาแนะเพิ่มทุนให้ปตท. ‘PTT’กำไรร่วงตามบริษัทลูก
ปตท.สผ.ซื้อหุ้น Cove สำเร็จแล้ว เดินหน้าถอนหุ้นออกจากตลาดหลักทรัพย์ลอนดอน ขยายแหล่งแอฟริกาเต็มตัว
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า เมื่อวันที่ 31 ก.ค. 2555 เวลา 13.00 น. (ตามเวลาของประเทศอังกฤษ) บริษัท PTTEP Africa Investment Limited หรือ PTTEP AI ซึ่งเป็นบริษัทลูกของ ปตท.สผ. ได้รับการตอบรับคำเสนอซื้อหุ้นจากผู้ถือหุ้น โคฟ เอนเนอร์ยี (Cove Energy) จำนวน 91.37% ซึ่งเป็นไปตามเงื่อนไขที่ได้ระบุไว้ในเอกสารคำเสนอซื้อ
สำหรับขั้นตอนต่อไป ปตท.สผ. จะดำเนินการเพิกถอนหุ้นของบริษัท Cove Energy ออกจากตลาด Alternative Investment Market (AIM) ของตลาดหลักทรัพย์ลอนดอน เพื่อเปลี่ยนสถานะให้กลับไปเป็นบริษัทจำกัด และกำลังขออนุมัติการเปลี่ยนแปลงสัดส่วนผู้ถือหุ้น Cove มาเป็น PTTEP AI จากรัฐมนตรีว่าการกระทรวงทรัพยากรธรณี สาธารณรัฐโมซัมบิก อย่างเป็นทางการ
เมื่อเดือน พ.ค.ที่ผ่านมา ปตท.สผ.ได้ทำคำเสนอซื้อหุ้นที่ชำระแล้วและยังไม่ได้ชำระทั้งหมดของบริษัท Cove Energy Plc. ที่ราคา 240 เพนซ์ต่อหุ้น โดยบริษัท Cove Energy Plc. ได้ถือสัดส่วน 8.5% ในโครงการ Rovuma ซึ่งเป็นแหล่งก๊าซธรรมชาติขนาดใหญ่ในสาธารณรัฐโมซัมบิก และคาดว่าจะมีปริมาณสำรองมากกว่า 60 ล้านล้านลูกบาศก์ฟุต รวมทั้งแหล่งน้ำมัน Black Pearl Prospect ซึ่งอยู่ในพื้นที่โครงการนี้ด้วย
นอกจากนี้ Cove ยังถือสัดส่วน 10% ในแปลงสัมปทาน Rovuma Onshore Area รวมถึงการถือสัดส่วน 1025% ในแปลงสัมปทานน้ำลึกอีก 7 แปลงในประเทศเคนยาอีกด้วย
“การเสนอซื้อหุ้นครั้งนี้เป็นก้าวที่สำคัญของ ปตท.สผ. ในการขยายการลงทุนในแหล่งพลังงานสู่ภูมิภาคแอฟริกาตะวันออกที่มีศักยภาพทางไฮโดรคาร์บอนสูงภูมิภาคหนึ่งของโลก” นายเทวินทร์ กล่าว
ด้านที่ปรึกษาทางการเงินอิสระของ ปตท.สผ. ได้เสนอความเห็นแก่ผู้ถือหุ้น เห็นสมควรให้บริษัทขายหุ้นเพิ่มทุนจำนวน 403.39 ล้านหุ้น ให้กับ บริษัท ปตท. (PTT) ซึ่งเป็นส่วนใหญ่ที่ทำให้บริษัทมีเงินทุนในการดำเนินตามกลยุทธ์ในการขยายกำลังการผลิตปิโตรเลียมระยะยาวถึง 9 แสนบาร์เรลเทียบเท่าน้ำมันดิบต่อวันในปี 2563 และรักษาสัดส่วนการถือหุ้น 65.29% คาดว่าจะได้รับเงินเพิ่มทุนไม่เกิน 68,702 ล้านบาท
สำหรับการซื้อหุ้น PTTEP วันที่ 1 ส.ค. ซึ่งขึ้นเครื่องหมาย XD ผู้ซื้อไม่มีสิทธิรับเงินปันผลระหว่างกาลหุ้นละ 2.80 บาท แต่ราคาหุ้นกลับลดลงเพียง 0.50 บาท ปิดที่ 151.50 บาท แม้ว่าบริษัทจะแจ้งผลกำไรสุทธิไตรมาส 2 ปีนี้ลดลงถึง 30% จากช่วงเดียวกันปีก่อนก็ตาม
ขณะที่หุ้น ปตท. กลับถูกเทขายอย่างรุนแรง ปิดที่ระดับ 322 บาท ลดลง 4 บาท หรือ 1.23% ด้วยมูลค่าการซื้อขายสูงสุดของวันระดับ 1,546 ล้านบาท
มาร์เก็ตติง กล่าวว่า หุ้น PTT ที่รูดลงแรง เกิดจากแรงขายของนักลงทุนต่างชาติที่ถือโอกาสทิ้งก่อนที่จะไม่มีข่าวดีมาสนับสนุน เพราะตลาดคาดว่าการประชุมคณะกรรมการธนาคารกลางสหรัฐ (เฟด) รอบนี้คงไม่มีอะไรออกมา คงจะต้องรอไปในเดือน ก.ย.ที่จะถึงนี้ ซึ่งมีโอกาสลุ้นที่ออก QE 3
นอกจากนั้น ปตท.คงจะกำไรไม่ดีนักในไตรมาส 2 ปีนี้หลังจากบริษัทในกลุ่มทยอยแจ้งผลประกอบการออกมาแล้ว แย่ลงตามคาดเพราะขาดทุนสต๊อก โดยเฉพาะ บริษัท บางจากปิโตรเลียม (BCP) ที่แย่กว่าที่นักวิเคราะห์ประเมินไว้
“หุ้น PTT จะเป็นเป้าถูกขายทำกำไร เมื่อตลาดหุ้นต่างประเทศปรับตัวลง จึงมีโอกาสอ่อนตัวลงในช่วงสั้นๆ” แหล่งข่าวเปิดเผย